Affaldssortering er for mange en jungle, der nærmest kan virke uoverskuelig.

Det er særligt pizzabakker, der giver problemer, for bakken er lavet af pap, men den er samtidig ofte sovset ind i tomatsovs og ost.

Skal den så i containeren med restaffald eller i den til pap og papir?

Det problem prøver Randers Kommune at komme til livs. Nu kommer der nemlig et lille sort klistermærke på bakkerne, når man bestiller hos det lokale pizzeria, så folk mindes om at smide bakken i restaffald.

Indtil videre har 42 pizzeriaer modtaget klistermærkerne, og ét af de steder, der nu klistrer små klistermærker på bakkerne, er Mesut Arslans pizzeria Pizza Hjørnet på Hobrovej.

- Når folk spiser vores gode pizzaer, vil jeg da også have, at de smider dem ud i de rigtige skraldespande. Så jeg støtter op om det, siger Mesut Arslan.